Folketing
2010-05-12

Intentionerne i lovgivningen set her fra Christiansborg er jo lige netop, som ministeren har beskrevet. Jeg vil sige tak for de rosende ord til mig selv og til Dansk Folkeparti, for det var helt korrekt os, der i sin tid lavede ungdomsuddannelsen. Jeg har en lille gave med til ministeren. Det er en dvd, som viser lidt om, hvor langt vi egentlig er nået med de intentioner, vi havde, og de drømme, vi havde om ungdomsuddannelsen. Derudover bliver jeg så også nødt til at bede ministeren præcisere, om der på nuværende tidspunkt er lavet nogen undersøgelser, hvor man gennemgår de her handlingsplaner, om de bliver lavet, om de bliver opfyldt, og om de intentioner, som ministeren nu beskrev så flot, er efterlevet, altså de krav, vi stillede. Jeg siger det, fordi jeg ved, at der altså er nogle steder, bl.a. i Viborg, og jeg kan også tage et eksempel fra Fyn, Nyborg Strand, hvor man ikke helt efterlever de krav og de intentioner, vi havde i sin tid. Så hvilke initiativer vil ministeren tage her og nu? Nu ved ministeren, at jeg har stillet spørgsmål til ministeren temmelig mange gange – jeg tror, det er 19 spørgsmål – igennem udvalget om de her problematikker, bl.a. den her. Hvilke initiativer vil ministeren tage for at få løst det her problem, så vi ikke glemmer selv den helt lille gruppe i forbindelse med den her ungdomsuddannelse?